J. Brocka, poslanec: (2006-12-05):
Dámy a páni, už pri rokovaní v prvom čítaní o tomto vládnom návrhu zákona som uviedol dôvody, pre ktoré poslanci z klubu Kresťanskodemokratického hnutia tento vládny návrh zákona nepodporia. Nepodporíme ho preto, lebo poslanci za KDH nesúhlasia so zvyšovaním daní, poslanci za KDH nesúhlasia so zhoršovaním podnikateľského prostredia, poslanci za KDH rovnako nesúhlasia s opatreniami, ktorými chcete obmedzovať činnosť mimovládneho sektora, nesúhlasíme tiež, aby ste redukovali možnosť daňovej asignácie, tak ako to je dnes v daňovej legislatíve. Nesúhlasíme so zvyšovaním daní napriek tomu, že vy v dôvodovej správe toho vládneho návrhu hovoríte, že vláda chce zvyšovať mieru solidarity, pretože týmto návrhom, naopak, zvyšovaním daní budete demotivovať tých, ktorí dane platia, bude to trest za úspech a z praxe si viem predstaviť, ako sa bude tento váš návrh prejavovať skôr demotivujúco napríklad v tom, že ľudia budú obchádzať povinnosť platenia daní. To, že sa zhoršuje podnikateľské prostredie zvyšovaním daní, o tom nemusím, dúfam, s vami dvomi, s ministrom financií a s predsedom výboru pre financie a rozpočet polemizovať. To, že nesúhlasíme s opatreniami, ktorými zasahujete do činnosti mimovládnych organizácií, to hovorím napriek tomu, že pri rokovaniach v druhom čítaní vo výboroch a z vašej iniciatívy sú v spoločnej správe niektoré pozmeňujúce návrhy. Napríklad, že bude možnosť 2-percentnej asignácie pre právnické osoby, ale obmedzujete stropom maximálnou výškou pre právnické osoby, pre fyzické osoby obmedzujete tou spodnou hranicou. Pre nás aj tieto zmeny nie sú dostatočné a budeme hlasovať za návrhy, ktoré zachovávajú v tejto oblasti súčasný stav. Tak ako to povedal pán podpredseda Hort, vylúčenie z možnosti asignácie, resp. prijímania výnosov z daňovej asignácie pre mimovládne organizácie, ktoré sa angažujú v oblasti vzdelania a školstva, je pre nás ťažko pochopiteľné, aj keď vysvetliteľné, ale pre nás neprijateľné. Ak dovolíte, dámy a páni, ja by som mal jeden pozmeňujúci návrh, ktorý si dovolím predniesť teraz pri stanovisku, ktoré prezentujem za klub KDH. Nechcem teraz s vami, ani nás nie je tak veľa, polemizovať o tom, kto je vaša záujmová skupina. Naša záujmová skupina sú rodiny s deťmi. Tie rodiny, ktorých ich rodičia sa usilujú zlepšiť svoju situáciu vlastnou prácou. To je naša preferovaná skupina a týmto navrhujeme nižšie dane. Nižšie dane pre tých, teda rodičov, ktorých príjem je vyšší, a tým, ktorí pracujú a majú nižší príjem, tým chceme pridať. Toto sa dá urobiť úpravou cez daňový bonus. Preto navrhujeme jeho zvýšenie. Návrh podporujú poslanci KDH aj ostatní poslanci opozičných strán. Ak dovolíte, ja by som ho prečítal. V § 33 ods. 1 nahradiť slová „v sume 6 480 korún“ slovami „v sume 7 680 korún“. Týmto navrhujeme upraviť, resp. zvýšiť sumu daňového bonusu na nezaopatrené dieťa daňovníka o 100 korún mesačne, a tým znížiť jeho celkové daňové zaťaženie. Je to zároveň zvýšenie nepriamej podpory rodín s deťmi cez tento efektívny nástroj, ktorý nie je možné zneužiť, napríklad v porovnaní s inými nástrojmi priamej podpory rodín s deťmi. Návrh je tiež reakciou na pretrvávajúci nepriaznivý demografický vývoj a znižujúcu sa celkovú podporu štátu voči rodinám s deťmi. Návrh má dopad na štátny rozpočet, odhadujem rádovo, že to bude viac ako 900 mil. korún, ale keďže vládna koalícia chce pridávať úzkej skupine tých prvorodených, je to asi 25-tis. detí a s dopadom na rozpočet 300 mil. rádovo, my týmto návrhom navrhujeme pridať, alebo menej cez dane brať aj tým, ktorí sú na tom horšie. Ak môj návrh prejde pri rokovaní o štátnom rozpočte, uvediem konkrétne, kde na to sú „ukryté“ prostriedky v štátnom rozpočte na budúci rok bez toho, aby sa zvyšoval deficit štátneho rozpočtu. To nechceme. Prosím o podporu môjho návrhu. Ďakujem za vašu pozornosť.